शाम पांच बजे रंगकर्मियों, कलाकारों और संगीत विभाग के छात्र-छात्राओं से खचाखच भरे प्रेक्षागृह में कच-देवयानी नाटक की शुरुआत हुई। प्रसंग के अनुसार, स्वर्ग के आचार्य गुरु बृहस्पति का पुत्र कच दैत्य गुरु शुक्राचार्य से मृत्यु संजीवनी विद्या सीखने के लिए पृथ्वी पर आता है। इस दौरान शुक्राचार्य की पुत्री देवयानी उसे दिल दे बैठती है। विद्या पूरी होने के बाद जब कच शुक्राचार्य और देवयानी से विदा होने की बात करता है तब देवयानी उसे रोकने लगती है। देवयानी बार-बार बताती है कि विद्या-धन के लिए ही साधना नहीं होती। वह पुरानी स्मृतियों की याद दिलाती है लेकिन वह नहीं रुकता। अंतत: देवयानी उसे विद्या का उपयोग न कर पाने का अभिशाप दे देती है। प्रेम वियोग पर आधारित नाटक का निर्देशन भूमिकेश्वर सिंह ने किया। प्रकाश सज्जा यश माथुर की थी। इसके बाद डाकघर नाटक की प्रस्तुति की गई। भूपेश जोशी के निर्देशन में हुए इस नाटक में विश्व का संपूर्ण सौंदर्य और जीवन के प्रति आशा के संचार का संदेश दिया गया। इसके बाद, संगीतमय ऋतु संवाद की मोहक प्रस्तुति की गई। गुरुदेव की गीतांजलि के ऋतु गीतों का प्रभु से संवाद स्थापित करने की कोशिश की गई। ऋतु गीतों पर प्रीति सिंह, आकांक्षा राय, पायल दास, वसुंधरा शर्मा, नंदी ने नृत्य किया। नृत्य निर्देशन डॉ. विधि नागर का था। संवाद और गायन डॉ. संगीता पंडित ने किया। तबले पर पंकज राय, हारमोनियम पर इंद्रदेव चौधरी, सितार पर हंस और बांसुरी पर हरि पोड्याल ने संगत की।